
A ketamin enantiomerek hatásának vizsgálata egy gyors antidepresszív hatásra utaló biomarkerre

Kulcsszavak: S-ketamin; R-ketamin; EEG; gamma; depresszió
Bevezetés: Ismert jelenség, hogy a hagyományos antidepresszív szerek jellegzetes hatásokat gyakorolnak bizonyos EEG-vel mérhető agyhullámokra. Továbbá kimutatták, hogy a hagyományostól eltérő, igazoltan gyors antidepresszív hatást mutató racém ketaminnak karakterisztikus qEEG hatásai vannak, többek között fokozza a gamma (30-60 Hz) EEG teljesítményt. Ez utóbbit kapcsolatba hozták a terápiás hatásával is.
Célkitűzés: Célunk volt megvizsgálni, hogy a ketamin által okozott gamma fokozó hatást a ketamin melyik enantiomerje okozza, illetve együtt jár-e az igazolt antidepresszív hatással.
Módszer: Hím Wistar patkányok koponyájába elektroenkefalográfiás (EEG) és nyakizomzatába elektromiográfiás (EMG) elektródot műtöttünk. Tíz nap regenerációs periódus után 15 mg/kg intraperitoneális S- vagy R-ketaminnal, illetve sóoldattal kezeltük az állatokat. Ezután 5 órán keresztül regisztráltuk az EEG és EMG jelüket, valamint a motoros aktivitásukat. Ezekből kvantitatív EEG teljesítmény sűrűséget számoltunk a delta és gamma tartományokban. A statisztikai számításokhoz Graphpad Prism 8-at, azon belül ANOVA-t, az EEG felvételekhez a SleepSign programot, egyéb számításokhoz pedig saját Python kódot használtunk.
Eredmények: A kontrollhoz képest az S-ketamin antidepresszív hatása mellett szignifikánsan megnövelte a gamma tartomány teljesítményét (p=0,0342) az első 80 percben, míg az R-ketamin nem változtatta szignifikánsan a gamma teljesítményt a vizsgált időtartam alatt (p=0,7127). Az S-ketamin gamma fokozó hatásának lecsengését követően trend szintjén megfigyelhető volt egy delta rebound jelenség. Egyik kezelés hatására sem nőtt szignifikánsan a motoros aktivitással töltött idő a vizsgált 5 órában a kontrollhoz képest (p=0,5731).
Következtetések: Eredményeink azt mutatták, hogy a racém ketamin gamma teljesítmény fokozó hatása az S-, és nem az R-ketaminhoz köthető. Mivel a korábbiakban igazoltuk, hogy az S-ketamin 15mg/kg-os dózisban szignifikáns antidepresszív hatást mutat Wistar patkányokban, míg az R-ketaminnak ilyen hatása nincs, igazoltuk, hogy a gamma teljesítmény fokozó hatása együtt jár a gyors hatású antidepresszív hatással. Azt is igazoltuk, hogy az antidepresszív hatás nem egy általános motoros aktivitást fokozó hatás eredménye. Továbbá a trend szintjén megfigyelhető delta rebound jelenséget érdemes volna az alvás-ébrenlét stádiumok felbontása után is megvizsgálni.



